Исэнэхьат къыфэхъугъ — Адыгэ макъ\nМэкъуогъум и 19-м медицинэм иIофышIэхэм я Мафэ хагъэунэфыкIыгъ. Исэнэхьат фэ­шъып­къэу, мыщ ищыIэныгъэ гъогу езыпхы­гъэу исыр республикэм макIэп. Ахэм ащыщэу ХьацIэцIэ Эммэ Адыгэ республикэ кIэлэцIыкIу клиникэ сымэджэщым иотделение ипащэу илъэс пчъагъэ хъугъэ Iоф зишIэрэр, сабый цIыкIухэм япсауныгъэ зэтырегъэуцожьы.\nБэмышIэу Урысыем и Президентэу Владимир Путиным и УказкIэ илъэсыбэ хъугъэу Iоф зэришIэрэм, исэнэхьаткIэ гъэ­хъагъэхэр зэриIэхэм апае щыт­хъуцIэу «Урысые Федерацием изаслуженнэ врач» зыфиIорэр ХьацIэцIэ Эммэ къыфагъэшъошагъ.\nАр къуаджэу Къунчыкъохьаблэ щыпсэурэ унэгъо Iужъу къихъухьагъ. Зэш-зэшыпхъуиблым ящэнэрэу къэхъугъэу щы­тыгъэти, нахьыкIэхэм атеубгъуагъэу, сабый цIыкIухэр къе­тэкъокIыгъэхэу къыхьыгъ. Хьаблэу къызыщыхъугъэми сабыибэ тесыгъ, зы унагъом фэдэу зэ­хэтыгъэх. ИцIыкIугъом къыщегъэжьагъэу гулъытэ ин иIэу, са­быйхэм адеIэ шIоигъоу щытыгъ, ау исэнэхьат къыхихынымкIэ IэубытыпIэу фэхъугъэр нэмыкIэу елъытэ бзылъфыгъэм.\n— Сянэ ыгу узэу, иIофхэр дэеу бэрэ хъущтыгъэ. Къуаджэм дэс фельдшерэу ХъокIо Цурэ тиапэрэ IэпыIэгъугъ, чэщи мафи имыIэу цIыфхэм адэжь кIо­щтыгъ, яIазэщтыгъ. Бзылъфы­гъэр къакIоу сянэ укол къы­шIымэ къызэрэзэтеуцожьыщтыр сшIэщтыгъэ. Шприцыр къыштэу, уцыр ригъахъоу, ащ жьэу хэтыр хигъэкIы зыхъукIэ сеплъыщтыгъ, сшIогъэшIэгъоныгъ. Сыныбжь хэкIуатэ къэс медицинэм нахь фэщагъэ сыхъущтыгъ, цIыфым IэпыIэгъу уфэхъуным, ипсауныгъэ къызэтебгъэнэжьыным нахь дэгъу щымыIэу слъытэщтыгъэ. Гурыт еджапIэр къызысэухым Мыекъуапэ дэт медицинэ учили­щым сычIэхьагъ, ащ ыуж медсестрау Iоф сшIэнэу езгъэ­жьагъ. Апэ Шытхьалэ сагъакIуи IофшIэныр ащ щысыублагъ, нэужым Мыекъуапэ щылъыпысыдзэ­жьыгъ, — къеIуатэ тигущыIэгъу.\nПшъэшъэжъые ныбжьыкIэр медицинэ институтым щеджэным кIэхъопсыщтыгъ. Апшъэрэ еджапIэм чIэхьажьыныр ыгукIэ зыдиIыгъыгъ, ау щынэщтыгъэ, фэмыукIочIынэу къышIошIы­щтыгъэ. Сабый цIыкIуи къыпыфагъэу щытыгъэти зыфэIэ­тыщтыгъэп. Сыдэу щытми, гу тыри­шIыхьагъ, ушэтынхэр ыкIуи чIэхьажьыгъ. Зэреджэгъэ илъэс­хэр зы мафэм фэдэу кIуагъэх. ЗэригъашIэрэр шIогъэшIэгъонэу, фэчэфэу еджапIэм кIо­щтыгъэ.\n— Зызыфэбгъэзэщт лъэныкъор къыхэпхыныр къины, сыда пIомэ =апэрэу зэкIэ зэхэохы, олъэгъу. Сабыйхэр шIу зэрэслъэгъурэр къыстекIуагъ, кIэлэцIыкIухэм сяIэзэныр къыхэс­хыгъ. Апшъэрэ еджапIэм ыуж Адыгэ республикэ кIэлэцIыкIу клиникэ сымэджэщым сыкъыIу­хьагъ. Зыныбжь илъэси 3-м къы­щегъэжьагъэхэм зыщяIазэ­хэрэ отделением илъэсийрэ Iоф щысшIагъ. Анахь цIыкIухэр зы­чIэлъым сыкъэкIожьынымкIэ зи­IахьышIу хэлъыр мы отделением ипэщагъэу Антонина Зай­цевар ары. Ар бзылъфыгъэ Iушэу, зышъэ итэу щыт. Уахътэр къэси пенсием кIон зэхъум ычIыпIэ сыкъыригъэнэ­нэу къысиIуагъ. Анахь цIыкIу­хэм сахэтыным сытещыныхьэщтыгъэ, ар нахь къин, сыда пIомэ джыри зиакъыл мыуцугъэм, мыгущыIэрэм, узырэр къэзымыIо­шъурэ сабый цIыкIум епшIылIэщтыр къыхэгъэщыгъэныр IэшIэхэп. Сыдэу щытми, гу тесшIыхьи сыкъэкIуагъ ыкIи илъэс 32-рэ хъугъэ мы отделением ипащэу Iоф зысшIэрэр. Антонина Зайцевар сиупчIэжьэгъоу, непэ къызнэсыгъэм тызэщымыгъупшэу тызэдэгущыIэ, — еIо Эммэ Рэмэзан ыпхъум.\nХьацIэцIэ Эммэ исэнэхьаткIэ педиатр, ау ащ дакIоу нервэ узхэмкIэ врач ыкIи къэхъугъа­кIэхэм, сабый цIыкIу дэдэхэм яIэзэным фэгъэзагъ.\n— Отделением чIэлъ кIэлэцIыкIухэм анахьыбэм неврологием ылъэныкъокIэ уяIэзэн фае. КIэлэцIыкIу къызыфэхъугъэ бзы­лъфыгъэхэм япсауныгъэ изытет илъэс къэс нахь дэи мэхъу, ащ къыхэкIыкIэ ялъфыгъэхэми дагъо горэ яI, уяIэзэн фае мэхъу. Сабыир илъэс мы­хъузэ ипсауныгъэ зэтебгъэуцо­жьын фае. Анахьэу апэрэ ма­зэм улъыплъэн фае, ащ дакIоу ищыкIэгъэ Iэзэгъур къыхэпхыныр пшъэрылъ шъхьаIэу щыт. Дагъо зиIэ сабый цIыкIухэр мэзитIу хъу къэс къытэуалIэх ыкIи нахьыбэмкIэ илъэсым ехъу­лIэу япсауныгъэ зэтеуцожьы, — къытфеIуатэ врачым.\nКъэхъугъакIэхэм ыкIи пIа­лъэм къыпэу къэхъугъэ сабыйхэм зыщяIэзэхэрэ отделениер къабзэу, дисциплинэ пхъашэ чIэлъэу щыт. Коллективым зэгурыIоныгъэ хэлъэу Iоф ешIэ.\n— Коллективым зыпкъ итэу сакъыхэхьагъ. Ясэнэхьат шIу алъэгъоу, зым ышIэрэр адрэм Iэпихызэ, зэдеIэжьхэзэ Iоф зэ­дашIэ. НыбжьыкIэхэри бэу къы­Iохьэх, джырэ уахътэм медицинэ институтым чIэс студентхэм медсестрау Iоф ашIэ, еджэныр къаухымэ къыIунэжьынэу фаехэри мымакIэу ахэтых. Нахьыжъхэр ящысэтехыпIэхэу, алъэгъу­рэр ашIогъэшIэгъонэу сабый цIыкIухэм ахэтых, — еIо отделением ипащэ.\nЗищытхъу чыжьэу Iугъэ вра­чыр унэм къэкIожьми иIофшIэн ыгу икIырэп. Инысэу МатIыжъ Жаннэ АР-м иперинатальнэ гупчэ ипащ. Пчыхьэрэ зэфэхьысыжьхэр ашIых. Икъорэлъф цIыкIухэу Рэмэзанрэ Зауррэ ыгу къыдащае, ахэр игугъапIэх.\nХьацIэцIэ Эммэ илъэс 45-рэ хъугъэ медицинэм ищыIэныгъэ гъогу зырипхыгъэр. Исэнэхьат фэшъыпкъэу, ыгу етыгъэу Iоф зэришIэрэр Адыгеим имыза-­\nкъоу гъунэгъу шъолъырхэми щызэлъашIагъ. Сабыим дагъоу иIэр къыхэзыгъэщынэу, ар зэтезыгъэуцожьынэу хэта шъу­шIэрэр пIоу узыкIэупчIэкIэ мы бзылъфыгъэм ыцIэ къыраIо, ищытхъуи чыжьэу Iугъэ. Зисабый зэIазагъэхэм ащыщхэм гущыIэгъу тафэхъугъ:\nIэшъынэ Сусан, сабыитIум ян:\n— СикIэлэ нахьыкIэ къызы­хъун фэе пIалъэм нэмысэу на­хьыжьэу къэхъуи, ипсауныгъэ изытеткIэ къиныгъохэм тапхырыкIыгъ. Врачыбэмэ тяолIагъ, ау илэжьэ шъыпкъэр къыхамыгъэщышъоу, Iэзэным ишIуагъэ къытэмыкIэу тыкъекIокIыгъ. Хьа­цIэцIэ Эммэ икъэбар зызэхэтэхым ащ зыфэдгъэзагъ. Ащ къытфигъэнэфэгъэ Iэзэгъум сабыим лъэшэу ишIуагъэ къе­кIыгъ. Илъэсым ехъурэ теIэ­загъ, нэужым илъэсрэ ныкъорэ ыныбжьэу кIуагъэ. Ныбэм илъызэ инервнэ системэр зэщыкъогъа­гъэу къычIэкIыгъ. МыщкIэ Эммэ Рэмазан ыпхъум IэпэIэсэны­гъэшхо зэрэхэлъыр къыушыхьатыгъ. Ащ фэдэ врач IэпэIасэхэр, зисэнэхьат хэшIыкI фызиIэхэр зэрэтиIэхэм тырэгушхо, къыфагъэшъошэгъэ щытхъуцIэр къы­лэжьыгъэ шъыпкъ.\nШъхьэлэхъо Свет, сабыищым ян:\n— ЗэтIозэ цIыкIухэр пIалъэм къыпэу къэхъугъэх. Ахэм къащэчырэр мэкIагъэ. Врач Iэпэ­Iасэхэм яшIуагъэкIэ пшъэшъэ­жъыехэр зыпкъ иуцожьыгъэх. Перинатальнэ гупчэм тIэкIурэ тычIагъэлъи, нэужым ХьацIэцIэ Эммэ зипэщэ отделением тыкъащэжьыгъагъ. Сабыйхэм ящы­кIэгъэ витаминхэр, Iэзэгъур арагъэгъотыгъэх. Отделениер къабзэ, унэм уисым фэдэу къыпшIошIы. Пчэдыжь къэс къычIахьэзэ сабыйхэм япсауныгъэ изытет врачхэм зэра­гъэшIагъ, мафэ къэс ащэчыгъэх, килограмми 2,5-м тызыблэкIым тыкъычIагъэкIыжьыгъ. Нэужми Эммэ Рэмэзан ыпхъум тео­лIэ­нэу хъугъэ. Сабыим дагъоу иIэр ицIыкIугъом къыщегъэжьагъэу егъэунэфы ыкIи еIазэ. Тыфэраз, шIэныгъэ куухэр иIэхэу сабый цIыкIухэм япсауныгъэ зэтыригъэуцожьын елъэкIы. Ар зы­мыуасэ щыIэп.\nПредыдущая Мэкъуогъум иунэшъуакIэхэр\nСледущая ЦIыфыгъэр иIэубытыпI